Λίμνη Καραούν

Η Λίμνη (του) Καραούν (αραβ. بحيرة القرعون, αποδόσεις στο λατιν. αλφάβητο Buḥayrat al-Qara‘ūn ή Qaraoun) είναι τεχνητή λίμνη («ταμιευτήρας») στο νότιο μέρος της Κοιλάδας Μπεκάα του Λιβάνου και έχει έκταση σχεδόν 12.000 στρέμματα. Δημιουργήθηκε κοντά στην κωμόπολη Καραούν το 1959 με την ανέγερση ενός φράγματος ύψους 61 μέτρων (είναι το μεγαλύτερο φράγμα σε όλο τον Λίβανο) στο μέσο περίπου του ρου του ποταμού Λιτάνι (του μακρύτερου ποταμού του Λιβάνου). Το νερό της λίμνης χρησιμεύει για την παραγωγή υδροηλεκτρικής ενέργειας (με ισχύ 190 μεγαβάτ), για την ύδρευση οικισμών και την άρδευση 275 χιλιάδων στρεμμάτων καλλιεργειών.

Η εισροή νερού στη λίμνη, από τον ποταμό Λιτάνι, είναι κατά μέσο όρο 420 εκατομμύρια κυβικά μέτρα ανά έτος. Αυτή η ποσότητα χρησιμεύει για την παραγωγή υδροηλεκτρικής ενέργειας ίσης με 600 εκατομμύρια κιλοβατώρες το έτος, σε τρεις σταθμούς ηλεκτροπαραγωγής (Μερκαμπά, Αουαλί και Τζουν) με συνολική εγκατεστημένη ισχύ 190 μεγαβάτ (MW). Κατά τη διάρκεια της ξηρής εποχής του έτους, τα 30 περίπου εκατομμύρια κυβικά μέτρα εκτρέπονται από τον σταθμό του Μερκαμπά για την άρδευση στα πλαίσια του αρδευτικού προγράμματος Κασμιέχ.

Επιπροσθέτως, η λίμνη αποτελεί ενδιαίτημα για περίπου 20 χιλιάδες αποδημητικά πτηνά, που έρχονται και φεύγουν εποχικά κάθε χρονιά.

Γεωγραφία
Τα νερά της λίμνης προέρχονται κυρίως από το μεσαίο και νότιο μέρος της Κοιλάδας Μπεκάα, με τη μεγαλύτερη ποσότητα να προέρχεται από την πλευρά της Οροσειράς του Λιβάνου. Μετά το φράγμα, τα νερά της, όσα δεν χρησιμοποιούνται για άρδευση ή ύδρευση, συνεχίζουν στον ρου του Λιτάνι και χύνονται στη Μεσόγειο Θάλασσα βορείως της Τύρου. Από τη συνολική έκταση της λεκάνης απορροής του Λιτάνι, που είναι 2.120 τετραγωνικά χιλιόμετρα (το 20% της συνολικής εκτάσεως του κράτους του Λιβάνου), τα 1.600 τετρ. χιλιόμετρα περίπου τροφοδοτούν τη Λίμνη του Καραούν.

Η περιοχή γύρω από την τεχνητή λίμνη καλύπτεται από γεωργικές εκτάσεις, κυρίως στα ανατολικά, όπου υπάρχουν αρόσιμα χωράφια και ελαιώνες. Σημειώνεται επίσης βόσκηση αιγοπροβάτων, ενώ στη δυτική πλευρά, όπου οι κλίσεις είναι μεγαλύτερες, υπάρχουν οπωρώνες και βοσκοτόπια.

Γεωλογία
Ο γεωλογικός σχηματισμός στον άξονα του φράγματος και κάτω από την τεχνητή λίμνη αποτελείται από ασβεστόλιθο, κρητιδικές μάργες και προσχωσιγενή στρώματα. Καρστικοί και ημικαρστικοί σχηματισμοί υπάρχουν λίγο πιο πάνω στον ρου του Λιτάνι. Οι μάργες έχουν μικρή διαπερατότητα από το νερό.

Κλίμα
Το κλίμα στη λεκάνη απορροής της λίμνης είναι ενδιάμεσο μεταξύ μεσογειακού και ηπειρωτικού, κλίνοντας λίγο προς το πρώτο. Το 90% της συνολικής ετήσιας βροχοπτώσεως σημειώνεται από τον Νοέμβριο μέχρι τον Απρίλιο, με μέγιστο τον Ιανουάριο. Χιονοπτώσεις σημειώνονται τον χειμώνα σε υψόμετρα πάνω από τα 1.500 μέτρα. Σημειωτέον ότι η μέση ετήσια βροχόπτωση στην Κοιλάδα Μπεκάα παρουσιάζει τεράστια διακύμανση από το βόρειο έως το νότιο μέρος της, φθάνοντας τα 1.500 mm στην ορεινή περιοχή του βορρά έναντι μόλις 230 mm στα πεδινά και 610 mm στην κεντρική περιοχή. Ο μέσος όρος για τη λεκάνη απορροής της Λίμνης του Καραούν υπολογίσθηκε σε 800 mm.

Αρχαιολογία
Ο αρχαιολογικός χώρος του Αΐν Τζαουζέ στους πρόποδες του Τζεμπέλ Μπαρούκ («τζεμπέλ» = βουνό στην αραβική), όπου υπήρχε νεολιθικός οικισμός, έχει θέα προς τη Λίμνη του Καραούν. Ο Ιησουίτης αρχαιολόγος π. Ωγκύστ Μπερζύ (Auguste Bergy, 1873-1955) συνέλεξε κατεργασμένους πυριτόλιθους από την επιφάνεια του εδάφους στη θέση αυτή, που υποστηρίχθηκε ότι είναι πολύ παρόμοιοι με εκείνους της Νεολιθικής Εποχής από τη Βύβλο.

 Τουριστικές υποδομές 
Στην δυτική πλευρά της Λίμνης του Καραούν υπάρχουν αρκετά εστιατόρια, ταβέρνες και ξενοδοχεία, που παρουσιάζουν σημαντική κίνηση στα τέλη της ανοίξεως και το καλοκαίρι. Τότε πολλές μεγάλες βάρκες κάνουν βόλτες στη λίμνη, όπου ψαρεύουν ερασιτέχνες αλιείς. Τον χειμώνα η στάθμη του νερού είναι αισθητά υψηλότερη και οι βάρκες είναι και πάλι παρούσες στη λίμνη, με επιβάτες τώρα κυνηγούς πουλιών.

Παραπομπές

Λιμνη Καραουν